അപൂര്വ രേഖ, നൂറ്റാണ്ടിനപ്പുറം മലപ്പുറം ഒത്തുകൂടി വെടിക്കെട്ടും നാടകവുമായി... മലപ്പുറം 110 വര്ഷം മുന്പുള്ള മലപ്പുറത്തിന്റെ ചരിത്രത്തിലേക്കു വെളിച്ചം വീശി അപൂര്വ രേഖ. ബ്രിട്ടിഷ് രാജാവായിരുന്ന ജോര്ജ് അഞ്ചാമന്റെ ഇന്ത്യാ സന്ദര്ശനത്തോടനുബന്ധിച്ചു മലപ്പുറത്തു നടന്ന ആഘോഷ പരിപാടികളുമായി ബന്ധപ്പെട്ട വിവരങ്ങളാണു കണ്ടെത്തിയത്. മലബാര് ക്രിസ്ത്യന് കോളജിലെ അസോഷ്യേറ്റ് പ്രഫസര് എം.സി.വസിഷ്ഠ് ഗവേഷണത്തിന്റെ ഭാഗമായി നടത്തിയ പഠനത്തിലാണു കോഴിക്കോട് റീജനല് ആര്ക്കൈവ്സില് സൂക്ഷിച്ചിരുന്ന രേഖകള് കണ്ടെത്തിയത്. ജോര്ജ് അഞ്ചാമന്റെ സന്ദര്ശനത്തിന്റെ ഭാഗമായി 1911 ഡിസംബര് 12ന് ആണു ഡല്ഹി ദര്ബാര് നടന്നത്. ഇതിന്റെ ഭാഗമായി ഡിസംബര് 7 മുതല് 12 വരെ ബ്രിട്ടിഷ് മലബാറിന്റെ വിവിധ ഭാഗങ്ങളില് ആഘോഷം സംഘടിപ്പിക്കാന് നിര്ദേശമുണ്ടായിരുന്നു. പൊലീസ് ഗ്രൗണ്ടിലാണു മലപ്പുറത്തെ പരിപാടികള് നടന്നത്. പട്ടാളവും പൊലീസും തമ്മിലുള്ള ക്രിക്കറ്റ് മത്സരത്തോടെയായിരുന്നു ആഘോഷത്തിന്റെ തുടക്കമെന്നു രേഖയില് പറയുന്നു. സ്കൂള് വിദ്യാര്ഥികള്ക്കും പൊതുജനങ്ങള്ക്കും പ്രത്യേകം മത്സരങ്ങളും സംഘടിപ്പിച്ചു. പരിപാടിയുടെ ഭാഗമായി പാവപ്പെട്ടവര്ക്കു ഭക്ഷണ വിതരണം നടത്തി. പട്ടാള വിഭാഗമായ ഓക്സ്ഫഡ് ആന്ഡ് ബക്ക്ലൈറ്റ് ഇന്ഫന്ട്രിയുടെ പരേഡ്, നാടകാവതരണം എന്നിവയും നടന്നു. ദര്ബാര് ദിവസമായ 12നു കരിമരുന്നു പ്രയോഗമുണ്ടായിരുന്നു. കോട്ടപ്പടി മുതല് പൊലീസ് ഗ്രൗണ്ട്വരെ ദീപാലംകൃതമായിരുന്നെന്നു രേഖയില് പറയുന്നു. ചടങ്ങുകള്ക്കു ശേഷം റവന്യു ഡിവിഷന് ഓഫിസര് എ.കുഞ്ഞിരാമന് കോഴിക്കോട് കലക്ടര്ക്കയച്ച റിപ്പോര്ട്ടില്, മലപ്പുറം അതുവരെ കണ്ട ഏറ്റവും വലിയ ജനക്കൂട്ടം ദര്ബാറിനെത്തിയെന്നാണു പറയുന്നത്. ഈ റിപ്പോര്ട്ടും ആര്ക്കൈവ്സിലുണ്ട്. 1911ല് തന്നെ മലബാറില് ജനം ഒത്തുകൂടുന്ന പൊതു ഇടങ്ങള് ഉണ്ടായിരുന്നുവെന്നതിനു തെളിവാണു രേഖകളെന്നു ഡോ.വസിഷ്ഠ് പറഞ്ഞു.